REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/332-19

05. decembar 2019. godine

B e o g r a d

ZAPISNIK

98. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 05. DECEMBRA 2019. GODINE

Sednica je počela u 12,05 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mijatović, Momo Čolaković i Zoltan Pek.

Sednici su prisustvovali i: Tanja Damnjanović Tomašević (zamenik člana Odbora Veroljuba Arsića), Vladimir Đurić (zamenik člana Odbora Aleksandra Stevanovića) i Gorica Gajić (zamenik člana Odbora Milana Lapčevića).

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić i Goran Ćirić, niti njihovi zamenici.

Sednici su prisustvovali poverenici Vlade Slavica Savičić, državni sekretar, i Vesna Jevtić, iz Sektora za budžet.

Na predlog predsednika, Odbor je većinom glasova (10 „za“, jedan poslanik koji nije iskoristio pravo glasa), usvojio

D n e v n i r e d:

 1. Razmatranje Predloga zakona o izmenama i dopunama Zakona o finansiranju političkih aktivnosti, koji je podnela Vlada (broj 400-2878/19 od 22. novembra 2019. godine), u načelu.

Pre prelaska na rad po utvrđenom dnevnom redu Odbor je, većinom glasova (10 „za“, jedan poslanik koji nije iskoristio pravo glasa), usvojio zapisnik sa 95. sednice Odbora.

**PRVA TAČKA DNEVNOG REDA: Razmatranje Predloga zakona o izmenama i dopunama Zakona o finansiranju političkih aktivnosti, koji je podnela Vlada (broj 400-2878/19 od 22. novembra 2019. godine), u načelu.**

Predlog zakona obrazložila je predstavnik predlagača Slavica Savičić, državni sekretar, ističući da se izmene i dopune Zakona odnose na redefinisanje pojma izborne kampanje, troškove izborne kampanje i dela koji se odnosi na procesne stvari koje se tiču načina postupanja Agencije za borbu protiv korupcije.

 Narodni poslanik Momo Čolaković izrazio je zadovoljstvo vezano za određene sugestije i zahteve koji su prihvaćeni ovim izmenama i dopunama Zakona.

 Narodni poslanik Vladimir Đurić je naglasio da je Stranka moderne Srbije jedina opoziciona politička stranka koja je učestvovala do kraja zvanično u Javnoj raspravi o ovom zakonu, dok su neke opozicione stranke, koje nisu dolazile na sastanke, pokušavale nezvanično, van sale u kojoj se rasprava održavala, evropskim posrednicima da iznose svoje predloge i zahteve. Takođe, istakao je da smatra da je najbolje da se političke aktivnosti finansiraju iz javnih, a ne privatnih izvora, s obzirom da u Srbiji ne postoji kultura doniranja, kao i da finansiranjem iz privatnih izvora javne politike mogu biti vođene interesom određenih privatnih donatora.

 Narodni poslanik Gorica Gajić istakla je da je izmenama i dopunama Zakona trebalo ograničiti rokove kojima bi se definisalo kada se završavaju redovne i počinju izborne aktivnosti, kako funkcioneri pozicije u lokalnim samoupravama ne bi dolazili u mogućnost da sredstva iz budžeta lokalne samouprave opredeljena za redovne aktivnosti koriste u izborne svrhe, kao i da su jako bitna finansijska sredstva u izbornoj kampanji i otvoreni mediji podjednako za sve političke stranke.

 Narodni poslanik Milorad Mijatović izneo je da su ovim izmenama i dopunama prihvaćeni predlozi nevladinih organizacija CRTA, CeSID-a i Transparentnost Srbije i da je oko 65 procenata njihovih predloga i primedbi usvojeno, čime je napravljen veliki korak napred.

 Narodni poslanik Goran Kovačević izneo je mišljenje da finansiranje političkih stranaka nije najbitnija stvar u političkoj kampanji, odnosno da su bitniji stavovi i ideje koje ta politička stranka zastupa, što je bio slučaj i 2012. godine, kada je Srpska napredna stranka u izbornoj kampanji imala neuporedivo manje novca od političkih protivnika.

Narodni poslanik Srbislav Filipović ističe da kritikovanje od strane opozicionih stranaka vezano za finansiranje političkih stranaka u izbornom procesu nije na mestu, s obzirom da su u vreme kada su te političke stranke bile na poziciji vlasti smatrale iste ove izborne uslove dobrim, demokratskim i proevropskim, a sada, kada su opozicija, stava su da je finansiranje političkih stranaka u izbornom procesu postalo neadekvatno.

 Predsednik Odbora Aleksandra Tomić naglasila je da je u izbornom procesu najbitniji autoritet pojedinca, odnosno onoga ko nosi određeni politički program i sposobnost članova političkih stranaka da taj program definišu kod svojih birača.

Odbor je, na osnovu člana 156. stav 3. Poslovnika Narodne skupštine, većinom glasova (10 „za“, dva poslanika koja nisu iskoristila pravo glasa) odlučio da podnese sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o finansiranju političkih aktivnosti, u načelu.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

 Sednica je završena u 13,20 časova.

 SEKRETAR PREDSEDNIK

 Tijana Ignjatović dr Aleksandra Tomić